khistorydata/jeongjo-sjw-relations huggingface dataset:
정조 11년 · 목
疏略曰痛矣痛矣夏秋之變是殿下之所不忍聞臣等之所不忍言誠以國賊可討而未討君讎可復而未復雖其不忍言者亦不忍泯默噫潛構禍機謀危宗社始於榮德之倡爲凶言其所蓄積蓋無所不至及夫壬寅邦慶之後一種凶徒敢懷不滿不悅之心誕降之日不稱邦慶册封之時謂之太早有慶而不以謂慶者將待何慶豫建而謂之太早者更待何時其奸肚之相連逆腸之相交窺釁伺隙何變不圖於是而有昨年五九之變矣徑先停乳者妖媪而使之停之者提擧也妄投毒藥者逆醫而使之投之者提擧也首居提擧之職專任保護之責而停之投之知而爲之萬戮猶輕不知而爲之死有餘罪殿下每以藥院不知爲敎而此則不然提擧曰不可則渠輩安敢徑停而妄投乎究厥禍根一則提擧二則提擧尙可委之於不知而曲爲之容貸乎殿下每以難於究覈爲敎而妖媪尙在根因可覈也逆醫尙在干犯可覈也停之投之之由不滿不悅之罪不可以不覈也今者妖媪尙此偃息逆醫施以薄勘擬帥之賊承款之逆只在竄逐此所以輿憤愈激必討乃已者也大抵榮德不卽嚴覈而洋瑮之變出洋瑮不事盤詰而復明之逆又出復明雖戮而黨與之如妖宇父子凶偉兄弟尙逭稿街之律則竊恐幾箇復明幾箇宇偉釀出何樣禍機爲宗社無窮之慮矣今者八路一辭莫不以爲妖媪逆醫亟加嚴訊則指使之賊可以斯得妖宇逆偉一加究覈則締交之黨可以畢露矣伏乞廓揮乾斷體慈聖惻怛之敎慰世子冤酷之靈○敎曰廷議士論本不相關觀於近日貌樣儒生行廊廟臺閣之事自此大臣臺臣將袖手無所猷爲豈但曰越俎而已爻象漸覺不佳予雖否德在君師之位決不宜任渠徑情況於月前因兩道疏擧提飭不啻丁寧而今曰見畿儒疏本此是再擧尤係不當不可以遣辭拶逼之異於兩道儒生而一味寬恕此等處必須明賜處分可以正士趨尊朝廷不惟是也畿儒今又再擧外此七道安知無效尤如是則民邑又受困寧有如許事理由前由後此疏不可例批京畿再疏儒生疏頭爲先停擧且以儒疏事例言之道道邑邑迭相來呈前所未有之事大抵致此紛紜專由太學之不能糾正太學齋任令泮長施以儒罰此後更以各道各邑分秩呈疏者太學無得許決於通文事一體申飭○承旨具㢞金魯淳洪仁浩趙衍德李翼晉李勉兢啓言臣等伏見傳敎有京畿再疏儒生停擧之命相顧愕貽不勝憂歎儒生之連次呼籲實出擧國之同聲今此摧折之擧有欠虛受之量至於齋任施罰尤爲過中伏乞收還疏儒停擧及泮任施罰之命焉敎以政院事萬萬駭然此非如此之事當該諸承旨一倂罷職
정조 11년 · 강
以李致中李在學徐鼎修李祖承洪檍李鼎運爲承旨前望也
정조 11년 · 강
命新除臺諫牌招守令署經
정조 11년 · 목
敎曰此時守令不可一刻曠官新昌縣監尙未署經云違牌及未終制在外臺諫許遞前望單子入之侍下批牌招署經
정조 11년 · 강
以李度默爲大司憲宋銓爲執義吳鵬南爲掌令趙雲紀李百亨爲持平趙濟魯爲司諫金履成爲正言前望也
정조 11년 · 강
召見藥院提調于煕政堂
정조 11년 · 목
戶曹判書李在簡啓言慶壽宮春秋等衣纏旣有啓下別單而庚子春等進排後自秋等至于今不爲擧行事極駭然其時該監郞廳拿問處之庚子秋等以後衣纏卽爲依例別單進排之意請分付敎以自今春等進排郞廳推考
정조 11년 · 강
禁府以時囚李錫祺尙州牧定配啓
정조 11년 · 강
行召對于誠正閣承旨洪檍閣臣李崑秀玉堂李羽晉李太亨
정조 11년 · 목
講宋名臣錄芧四卷○侍讀官李羽晉啓言韓琦之安撫西川全活饑民至於九十餘萬蓋其措置有方生穀有道人才不古措置非易苟求生穀之道無出於民無遊食野無曠土顧今歉荒溢目當賑之民非窮獨無依則乃遊食無賴之徒悉令戮力於南畝各自爲食俾有恒產則不但爲生穀之道實合制民產之義請申戒守土另思措置之方痛禁遊食期有歸農之效焉從之又啓言經筵繼講册子以大學命下而庚子年進講時自御製序文始講而諸講官取用春坊册子矣本館及芸閣御覽一件外無序文之入刊者不可不稟定矣敎以自大文當進講
정조 11년 · 목
敎曰昨批悉布予意意謂卿待漏肅命尙稽幡然豈勝戀戀更遣吏官申諭延佇之思須卽出仕用副至意事傳諭仍與偕入○史官尹光顏書啓略曰臣敬奉聖諭往傳于左議政李在協所住處則以爲昨陳一疏庶冀聖慈之俯燭及奉恩批十行辭敎轉蓋鄭重史官又復監宣聖諭臣誠震剝憫隘益無所措謹當更入文字仰冀生成之澤云矣敎以欲見卿方此臨軒待之又以更入文字爲言虛佇之餘殊用悵然來疏今方推入卽當宣批待朝造朝仍行賓對事卽爲傳諭原疏爾其持來再明日次對進定於明日自政院招致備卽言送○左相陳疏略曰臣昨奉批旨不惟不準所辭旣褒寵之又勸勉之推此以往每有一番祈免必致一番恩數豈忍故餙例讓之辭坐邀匪常之寵哉然匪分之銜承膺無路具瞻之地擧措當愼噫論道調元之任固非人人所可擬議而若臣者本末長短淵鑑之所悉燭儱侗疏迂國人之所共知況今世道日漓人心難平一有䣭爲醜拙益若則譏罵謗讟適足自傷具身而後已竊恐有傷於則哲之明爲累於曲保之德此臣所以終不敢爲冒進之計也伏乞深軫今日艱危之勢俯察微臣震剝之私亟收成命改卜賢德不勝大願批以昨批今諭罄予至意況賓對進定於明日專爲卿進身此時此任豈或例讓見方夜漏向闌急於招延未遑多語卿須安心勿辭待朝造朝以副予慇懃之思仍命入侍承旨往宣與之偕入○承旨洪檍書啓以爲臣敬奉聖敎往傳于左議政李在協所住處則以爲賓對進定之命旣開進身之路待朝造朝之諭又示曲諒之意到此地頭一倍惶隕謹當趁曉趍承云臣旣承偕入之命姑爲仍留矣
정조 11년 · 강
別諭右議政兪彥鎬
정조 11년 · 목
敎曰卿胄筵舊僚也與文衡朝夕予左右予予之結知於卿等者自有以焉枚卜于卿意豈亶然此時此任政須醎酸之適宜矧卿所存本稱端的仰成之地何憂乎承弼玆因傳諭之行先及簡畀之意卿其諒此待新伯到界上來肅命
정조 11년 · 목
敎曰聞今肅命使之入侍更聞初無入來之事云肅單之混呈不可無飭該監司推考通禮院官員拿問處之崇品重臣之出按藩任卽左遷也至於今番則除拜在於所遭之餘亦無異於外補外補寧有辭不赴之例乎另加催促斯速肅命
정조 11년 · 목
以李集斗爲吏曹參議林蓍喆爲大司諫李思祚爲司諫李周顯宋煥德爲持平徐晦修爲禮曹參判金憙爲大司成
정조 11년 · 강
遞大司成金憙以黃昇源代之尋命許遞
정조 11년 · 목
憙有實▣昇源有實故故也
정조 11년 · 강
宗簿提調金鍾正求對命所懷書入
정조 11년 · 목
鍾正所懷略曰璿源譜略幾畢修正而第八卷目錄第四板及卷之二十第二板有不可不照例釐改處尙未承指一下敎敢此求對矣敎以更思二十卷不必新印懸註前卽爲洗補明日進呈又以奉謨堂及奎章閣奉安件自內閣稟旨改粧啓敎以奉謨堂奉安件權安內閣待孟朔奉審日修整
정조 11년 · 강
館儒捲堂命他儒生勸入仍設食堂
정조 11년 · 목
成均館啓言今日朝食堂居齋儒生有捲堂之擧云故馳詣泮宮問其捲堂之由則諸生所懷以爲伏見傳敎有畿儒再疏疏頭停擧齋任施罰之命相顧愕貽罔知攸措臣等亦與齋任治疏期日叫閽必討乃已之際承此嚴敎畿畿泮儒同一義理則畿儒之被罰卽臣等之被罰齋任之被罰亦臣等之被罰以此情勢何敢晏然入堂云臣以卽爲還入之意縷縷開論而終不回聽何以爲之敎以飭諭意在敎導儒罰亦寓禮士張皇煩凂有此捲堂事理不當若是館堂之徑先草記亦極未安從重推考他儒生卽爲勸入仍設食堂後草記又啓言依下敎勸入他儒生則無一人入來者將致空齋之境誠甚憫迫何以爲之敎以此非如是之事則深夜屢瀆極爲未安昨日傳敎旣提君師二字且具敷說無非敎誨則在諸生道理雖非當着自已之事固當感戢之不暇齋任處分亦出於不能董率鄕儒之致則居齋儒生寧有替引之端乎近來諸生拘於科臼文字太不曉義理分數擧措之如是乘宜實爲賢關之羞恥卿等忝居泮堂不能宣布朝家本意乃於夜漏將撤之時復有何以爲之草記卿等事尤萬萬駭然卿等爲先遞差同成均前望單子入之待下批牌招先進去後謝恩仍令今日內以他儒生勸入後草記○同成均前望以吳載純鄭昌順批下○載純等以勸入他儒生仍設夕食堂啓
정조 11년 · 강
罷煕川郡守吳應常
정조 11년 · 목
該道監司兪彥鎬狀啓以爲送獄干連罪人仁浩以大變之五寸叔到配本郡而物故矣該郡守牒報以洪秉憲換書名字雖緣保授人之誤傳不可無警其罪狀請令攸司御處○刑曹以吳應常移義禁府處之啓敎以保授人名字之換誤不是異事年少武弁疏漏如此罷黜
정조 11년 · 강
承旨李鼎運上疏賜例批仍命牌招
정조 11년 · 목
疏略曰臣感結生成之恩勉竭犇走之力畢竟顚沛亦所自料果然向者李命植之筵奏出而駭機於是乎迫矣筵話嚴秘不得其詳而擬望之銓臣至以此自引則當日命植之說可知其萬萬危怖而彼之構捏專在於臣之論李秉鼎一款而臣初以翔雲事橫被秉鼎白地構陷冤憤所激不得不卞暴而以其陷臣一事觀之可知其心術危怕故遣辭之際仍及其平生行跡當時事實不過如斯秉鼎之與師翰爲仇嫉卽渠一邊事耳臣與諸賊聲氣面目迥若楚越臣何由聞而知之今之持臣者雖急於爲秉鼎報仇獨不念自歸於顚倒構捏之科哉抑臣又有所慚痛欲死者臣之所遭在於前年八月晦日而四日之後綠臣父病請急而出始聞晦日賓筵有驚怖之言而裒如充耳晏處職次此自有近密以來所未聞者以何顏面更對當世士大夫哉伏乞鐫削臣職俾臣以終餘生○敎曰年前因避辭筵敎丁寧到今但當有除卽膺至於李秉鼎自是異於人者與之呶呶徒取惹鬧何其不思之甚同副承旨李鼎運牌招申飭察任此後更無敢追提往事
정조 11년 · 목
左議政李在協啓言昨冬以後(刀削)殿下所以處之者私恩太過公議太咈及夫匡運變出尤宜亟除禍本殿下以萬萬不忍聞之敎勒制群下蒼黃逬出此豈所望於殿下者哉繼自今凡於辭令之間蓋加審愼使群下得以盡言敎以當留意又啓言五九月喪變尙忍言哉慈敎誕宣群疑轉深其所究覈之道靡不用極然後君讎可復民心可定逆醫乳媪次次究覈則端緖庶幾可得請亟允群請以洩輿憤敎以前已悉諭矣又啓言不設賑之邑農形雖或差間民勢必不懸殊無論之次稍實邑詳察民勢計戶分糶別還則一切嚴防無土至窮之類隨時救急俾無顚連之患守令一或慢忽狀聞論罪之意請申飭諸道從之又啓言節使齎來彼咨中可答者爲三度以前頭使行奉表稱謝之意令文任合撰一咨入送鳳城轉致北京謝表付諸今年節行之意請分付該曹及該院從之○惠堂徐有隣啓言今年兩湖稅穀不及常年一道船隻推移有裕裝發上納一遵事目限內擧行雖以木大同論之木邊皆以純錢收捧比前稍歇亦令限內畢納如是知委之後若或過限則當該守令拿問嚴勘不飭道臣論責之意請出擧條行會從之○禮判鄭昌聖啓言各陵軍烟戶雜役無定數故作一弊端臣意則畿伯與守令及陵官往復商確著爲定式好矣從之又啓言元陵位田因特敎以楊州呂州所在屯田番三十五結八十餘卜換劃以給而其中或免稅或未免稅云請依各陵例盡爲免稅從之
정조 11년 · 강
遣閣臣李崑秀按覈平山殺獄
정조 11년 · 목
敎曰平山此獄以疑獄之體具淫獄之情䵝黯醜悖妄僞多端閱歲者詳迄未剖決若斷以疑獄也則崔女未必償命斷以淫獄也則朴女宜亟洩冤非無涇渭於其間遙度異於面稽且況前伯後伯跋辭迥殊雖欲一扶一抑奈此似疑似淫三讞於秋官再詢於大臣僉見各相矛盾無從以歸一最是領相議中遣使按問云云實合予衷雖年少資淺而抄謄考閱首尾參聞檢校待敎李崑秀平山府按覈御史差下當日辭朝眠同會査捧供以來前後文案及收議竝封下一體齎去
정조 11년 · 강
飭關西伯李命植當日辭朝
정조 11년 · 목
命植不爲肅命敎曰箕伯事誠未安矣飭敎已至經宿而謂以廟剡異於特補如是逡巡殆同自劃事體所在寧不寒心終莫能勉出下送則今日國綱一壞於前右相又一壞於此重臣到此予豈多諭平安監司李命植從重推考旣用外補之例何可遲滯嚴飭肅命仍令當日辭朝
정조 11년 · 강
左議政李在協上箚賜批
정조 11년 · 목
箚略曰臣旣已膺命所兼金吾經筵春秋館及繕工提調之任乞令該曹照例遞改批以所辭依施仍命遣史官傳諭
정조 11년 · 강
命大提學金鍾秀明日上來
정조 11년 · 목
敎曰昨因別諭略及舊時事想已聞悉且於職事有面諭者文衡明日上來事卽爲分付
정조 11년 · 강
有政吏曹判書尹蓍東參判李秉模進
정조 11년 · 목
以金鍾正爲判義禁尹師國爲大司成師國洪秉纘新通也
정조 11년 · 강
飭大司成尹師國斯速行公
정조 11년 · 목
師國再違召敎曰一違似然飭敎之下再招不進事體所在誠極未安本館且有擧行事行大司成尹師國推考此傳旨勿施更加申飭斯速行公仍令齋任儒生施罰後草記
정조 11년 · 강
璿譜跋文製述官以下施賞有差
정조 11년 · 목
敎曰璿源譜略修正時跋文製述官大提學金鍾秀半熟馬一匹賜給御牒書寫官兼校正官知敢寧李灃本寺正李命勳竝加資提調趙璥李在簡金鍾正俱日淺兒馬一匹賜給主簿申宅和直長崔鵬海竝依例陞敍書寫忠義衛相當職除授今番旣不設廳寫字官畵員計士以下員役工匠等分等令該曹參考可據前例施賞
정조 11년 · 강
禁府以時囚罪人李晳海美縣定配啓
정조 11년 · 강
行春享大祭于景慕宮
정조 11년 · 강
遣承旨詣儲慶宮毓祥宮延祐宮懿昭墓魂宮墓所奉審摘奸
정조 11년 · 목
敎曰連値齋日次對姑難爲之大臣備局有司堂上食後來待判尹亦令來待○領議政金致仁啓言訓局多有未收殺之事捕廳劇任有妨兼察請左捕將李柱國許遞從之又啓言判尹鄭昌幁今方入侍請備堂還差從之又啓言惠堂之代請以兵曹判書金履素差下使之察任從之又啓言重臣黃景源今年爲小科回榜云事係稀貴敢達矣敎曰聞甚稀貴依重臣姜杭請人例令該曹詳考助給致仁曰重臣以閣臣秩躋輔國似當用稍優之典矣敎以卿言好矣食物衣資使之如數輸送又啓言奏御文字何等體重而頃日海伯以前左相所啓誤書以故相之名大欠謹愼請前道臣嚴思晩罷職捧納承旨從重推考從之又啓言北兵使李漢豊頃因太僕草記降資旋被赦典而蕩滌未出代之前卽已復資重任不可數遞請仍任從之○吏曹判書尹蓍東啓言文孝世子外家追榮禮當貤贈三代而昨年贈職不及於已上兩代請依例加贈從之又啓言逆賊所出之地降邑號罷守令自前皆以胎生邑擧行今番水原降號亦依近例爲之矣取考大典通編綱常罪人綠坐條註則以時居邑爲定通編頒行之後安北順天亦是胎生邑云一番稟定然後可以不眩於擧行請下詢大臣處之敎以然則他餘降號邑亦當一體釐改乎致仁曰似當以通編擧行矣從之
정조 11년 · 목
敎曰昨夕更遣亞卿申諭至意卿之幡然方此企企經宵無附啓之語豈勝訝鬱卿若以自箕營還朝日筵奏爲踐言之左契則此有一言可以勉出者卿簉朝陳請然從可從與不從之間自可出場而卿何臆料於新卜之初爲此逕庭之擧乎況在朝僚相爲國家苦心血誠豈後於卿而卿獨如是之者又豈不有妨於相敬之道乎且況初六動駕卿不可不迎送路左此常禮則然當此時予欲竭意敦迫此果不幾近於坐邀乎由前由後豈或固守前執此意更令偕來宰臣傳諭于右議政期與偕入璥上疏略曰臣再控肝膈之蘊備陳震迫之情繼而有十餘度書啓訟愆請譴呼號不止而上穹高遠微忱未格情窮勢極只自抑塞湔泣而已旣又夙宵思量反復講究終未得其措躬之所噫國之安危在輔相上不可以誤恩而輕授下不可以匪分而冒受今之人材誠渺然矣傳所稱論道經邦之彦寅亮匡弼之賢固未可易得而然亦悃愊能孚信上下才猷能綜理事務力量能鎭服浮囂然後始可以矜式於具瞻之地彌綸於當世之事而乃以如臣之襄杇蹇劣倥侗昏憒者猝然畀之而不少之難愼古所謂歇後作相者猶不若是之駭且怪也臣之抵死求解豈但爲一身顚沛之懼而已哉殿下必將認以爲謙辭視以爲例讓而至若區區之微執實爲臣沒身自靖之圖嗚呼儲君之讎義所必討而賊醫乳媪一不訊覈鞫囚凶孼徑加酌處慈敎之下迄未有鉤得之道而時月漸遠人情漸狃至慟深冤將至於相忘之域況今匡賊之陰謀復踵復逆之凶圖世道壞亂國勢岌嶪大聖人處分失之太寬八域含生之倫莫不悱鬱而若臣者其在卿班尙欲引義而告退及叨大官乃反貪榮而冒進則臣實自愧人謂斯何此臣所以死不敢承膺者也且臣所帶宗簿提調揆以事例便同已遞本寺方有譜略修改之役而以臣之故凡係擧行未免停止云尤益罔措伏乞將臣本兼諸任一倂鐫免焉批以別諭才宣辭疏踵至滿紙千百言要其歸趣予則曰大無當云爾庶官處義猶且求其至當底道理矧此大官乎今卿所謂決退者予則徒見其無益而反有妨焉非不欲細加剖析極窮泝論而豈必煩諸文字惟在登筵時面敍附陳宗正提擧事亦非出仕前擬議者卿須安心勿辭卽起上來簉朝仍命遣史官傳諭○因京畿監司徐有防狀啓以爲右議政趙璥辭疏上送事敎曰近來該牧擧行極爲稽忽相臣辭疏呈徹動費竟日外此書啓往來亦甚遲滯不飭之責卿實爲首卿則推考以此意嚴飭該牧亦令偕來宰臣知之○吏曹參判金憙以右議政趙璥以爲先收偕來之命仍勘慢命之罪事啓敎以疏批已悉諭且今予所企待之者惟在於初六動駕時蓋聞相府故事毋論時原任凡有迎送之禮未嘗或闕況卿所住密邇陵所卿義不當退坐私次到今莫如先期進身之無乖分義亦合事面不在多言卿須諒之諒之事卿其更爲傳諭期於偕入○吏官李宗烈書啓略曰臣敬奉聖批往諭于右議政趙璥所住處則以爲臣冒陳悲若之懇不惟不賜允兪至以大無當三字責敎截嚴臣於此罔知所措至於宗正提擧自在當遞未蒙恩許又爲罪上之添罪惟願遄伏邦憲云矣
정조 11년 · 강
獻納權恢上疏賜批
정조 11년 · 목
疏略曰亂逆層生至於今番匡賊紹述逆復之凶言而極矣臣於向日傳啓未承批大臣三司求對入侍也故欲伸同情之請敢隨請臣之後文陛纔登天威遽震實是臣子所不忍聞者大僚以下臆塞吞聲擧有卽地滅死之願而仍命速退蒼黃屛出此何等景色乎臣爲承批旨留待臺廳掩泣相對旣傳之啓纔稟還給之敎遽下幷令卽地退去此自有臺閣以來所未聞之事也莫非如臣疲劣忝居臺地不能見孚之致也召牌之下自犯荐違今因將臣發緘又承牌招之敎臺端一步鐵限在前伏乞聖慈亟命削臣之職治臣之罪焉臣於乞免之章不宜贅及他說而目下有不容泯默兹敢附陳伏願垂察日前諫臣之疏論李謙彬實出於共公之墳而聖批之下乃以率口妄發爲敎臣不勝訝惑當五月罔極之時渠敢以修短係天無所歸咎肆然登奏者是豈率口無心之言而可歸於一時妄發耶請削之論聲罪之疏送發於伊時輿論咈鬱久猶未已嶠南雄府又何心遽歸於此人也揚揚冒赴放恣無忌之狀固不足道檢擬銓官不可無警吏曹參議李集斗亟施譴罷之典斷不可已也批以李集斗事又如是抉摘安知不出於挾私此等之習卽予深惡而痛斥者如爾等在臺閣者非集斗輩何以效一日之責乎似此風習所欲先矯爾等知之詩不云乎豈其食魚必河之魴安東雖非此人豈無可爲者伊時疏語之有心無心姑舍是論斥之說至發於重臣筵奏則自渠手汲汲照擬何太不緊跡近務勝事若酬勞此亦挾私之一端雖可駭也譴罷則過矣從重推考爾疏亦難例批勿辭
정조 11년 · 강
命各道守令薦限內擧行
정조 11년 · 목
政院以守令邊將應薦不薦人令該曹察推啓敎以不薦之數至於三百餘人之多旣有限三日更捧之命守令之如是不薦猶未照察矣觀此現告尤萬萬駭然此則分近道中道遠道更令各於限內薦擧十室之邑必有忠信況州牧幅圓之廣乎此後歲首薦守令毋得以無乎報來監司亦無敢枚擧登聞事定式仍令廟堂嚴飭各通更勿犯科
정조 11년 · 목
敎曰副提學今日政差出本館錄使之不多日內爲之○以閔鍾顯爲副提學鄭萬始爲副應敎李庚運爲校理李顯靖爲副校理朴基正爲修撰李聖圭爲知義禁吳載純爲知事趙心泰爲會寧府使鄭觀采爲黃海兵使
정조 11년 · 강
以金持默爲總戎使備薦也
정조 11년 · 목
敎曰守總兩使元無正三品兼帶之例若以三品中除拜則不得不陞資而如無特敎則必以某職下批時無加資之命何以爲之之意取稟如東銓之喬桐會寧西銓之新資堂上窠此例自有一二可據之已事而今日總使新除後該房該曹無此取稟已是不察甚至敎諭書直以嘉善階書之者尤涉未安該房承旨該曹堂上幷推考陞資一款取考前例措辭取稟後待下批擧行事分付
정조 11년 · 강
命畿邑牟還量宜加分
정조 11년 · 목
備邊司啓言卽見京畿監司徐有防狀啓以爲春耕方始牟種不足牟還留庫中依昨年例特許量宜加分請令廟堂稟旨矣本道牟還自來不數臨耕乏種在所當念依昨年酌量分給後狀聞事請分付從之敎以東作將始甘兩頻霑此時勸課之政莫過於補不足三字此外諸道牟種不足處幷令量宜加分事行會
정조 11년 · 강
判下尹亨富殺獄狀本
정조 11년 · 목
平安監司兪彦鎬狀啓以爲三登縣尹亨富殺獄四行檢驗一經翻案道査曹啓不啻屢次而諸招多變群疑愈滋實因互換元犯莫定特敎更査之命寔出於審克明愼之至意而第以獄情之現於外者推之則永世似若較重於尹亨富而永世前已在逃憑覈路絕更無證左請更令該曹指一稟處從之敎以要囚雖有服念五六日之語此獄亦果十分疑眩而錄啓今至多年尙無指一決處誠有因循之歎今番細考前後文案別具意見稟處○咸鏡監司鄭民始狀啓以爲大逆不道罪人炯采妻於仁連伊花妻土婢九合子泰一仲一尙一花妻所生子土婢太福子婦阿只女阿只禮三寸侄得一前臺啓之仰請孥籍幷爲囚禁於府獄不可一向滯囚亦不可因置本土請令攸司御處敎以自本道依例爲奴婢事令該曹行會
정조 11년 · 강
賜前正言柳畊問啓批
정조 11년 · 목
政院啓言問于柳畊則以爲當昨夏卜吉時文德敢懷顧惜之心狂犇疾走其時時原任大臣及都監堂上無不求見肆發沮戲圖免之說故或當面而叱斥或自外而拒絕此則大臣諸宰之所目擊暗托轉囑之擧渠旣如是畢竟趙時俊出矣前後凶悖情節明若觀火國言喧騰則此豈非的聞而的知者乎此外更無所達矣○禁府啓言更爲盤問於李文德則以爲臺臣旣以大臣及都監堂上之所目擊爲言卞之無難前年墓所看審時諸大臣會坐之處入謁以爲墓所議定於庄後實爲榮幸伊時酬酢不過如此初無被叱遭逐之事誠如臺臣所論則此是人臣罔赦之罪必不但叱逐而已卽地聲罪何所不可必待臺諫之論列乎卽此一事可知冤狂云而終不直招請刑推得情○敎曰所對猶不別白本事關係何如而以塗聽之說如是圜圇說去使人置之人鬼關頭不但大關朝家刑政而已此後所謂臺言之爽實挾雜者皆將歸之國言委之囂說人心何以悅服世道何以底定乎卽欲嚴處以尊臺閣而所對中旣曰有目擊臺臣果親自耳聞於所目擊之人乎目擊伊誰耳聞於何此一款不可不究竟而欲待囚供入來賜批矣卽見李文德供辭無論叱與逐初無是事云爾則臺臣之言不可但以沒實言如非關係至重則豈或扶武弁抑臺臣乎此事葛藤至此之後若無指一剖決繼此紛拏何以抖擬啓語之相左委折前正言柳畊更爲問啓○敎曰前正言柳畊問啓如無別般指的之事直以決放之意草記否則更問取招期於究竟
정조 11년 · 강
飭違牌諸臺發緘
정조 11년 · 목
敎曰將臣發緘此胡難事若曰有情勢則日昨暑經牌何爲而入來乎近來臺閣發言則全沒模捉處義則大涉顚倒若此而何以糾正朝廷不惟此也酬應亦甚若矣牌不進臺諫傳旨幷勿施以前牌催促申飭承受憲府啓言發緘于訓鍊大將李柱國御營大將李敬懋守禦使徐有寧總戎使李昌運則以爲職是將任歲首守令邊將之薦當薦而不薦致有問備之命莫非昏憒之致惶隕震越無地自容云矣各笞九十幷收贖公罪施行請上裁敎以此律施行徐有寧議減一等李昌運功減一等限內薦擧事分付
정조 11년 · 강
遣承旨詣宗廟景慕宮奉審摘奸
정조 11년 · 강
召見判尹鄭昌順于誠正閣
정조 11년 · 목
昌順啓言每式年成籍後江都件翌年春例自臣曹郞官持往江都舊籍曝晒後幷與新籍藏置矣庚子癸卯式帳籍藏置時有待秋擧行之命蓋以災年貽弊故也且當歉歲請依近例待秋擧行從之
정조 11년 · 강
施齋任儒生孟賢大儒罰
정조 11년 · 목
成均館啓言新差兩齋任使之齋會後前齋任孟賢大施以儒罰仍揭罰目更以各道各邑分秩呈疏者自太學毋得許決於通文事亦爲申飭齋任
정조 11년 · 강
命以初二日詣慶煕宮翌午行茶禮
정조 11년 · 목
敎曰再明詣慶煕宮翌午行茶禮還宮該房知悉百官行禮置之隨駕官及軍兵依前爲之
정조 11년 · 강
命沁都都試待秋合誤統營別餉減數許貸
정조 11년 · 목
備局以江華留守趙鼎鎭狀請回啓以爲都試試取雖有定限顧今春窮轉甚農作漸殷裹糧來往之弊在所當念秋等合設之規旣有定式依狀請施行之意請分付從之又啓言統制使柳鎭恒狀啓以爲本營支放難繼至有常賑穀一萬石相換之令而道臣謂以穀簿之不敷只以五千石許換終不準施本營別餉米之在沿邊者折半恒留爲二萬二千餘石就其中依錢貿米例限四千石許令貸下以補不足其所還報之方一如錢貿軍作未之爲則實爲方便之道云矣本道事勢旣無以推移該營接濟亦不容恝視別餉事體非不知重難而在前或有劃給之時姑先許貸而所請之數有難準施限二千石許貸以爲秋成後卽報之地從之
정조 11년 · 강
親行瑞䓗臺試射
정조 11년 · 목
敎曰親臨瑞䓗臺別隊馬兵良人咸仁大柳葉箭四中五分駕前別抄閑良金慶完右番武藝別監徐震輝柳葉箭四中右番武藝別監李有豊柳葉箭三中四分比較一中右番武藝別監韓相五柳葉箭三中五分別隊馬兵良人朴春茂交龍旗步下奉持閑良蔡雲昌柳葉箭三中四分別隊馬兵兼司僕金泰福良人崔成龍騎蒭三中幷直赴殿試右番武藝別監宋大運柳葉箭三中四分壯勇衛閑良吏廷煥右番武藝別監申弘濟柳葉箭三中武藝別監朴理漢鳥銃三中五分幷直赴會試駕前別抄出身高龍得柳葉箭四中閑良金慶完片箭二中幷加資駕前別抄崇祿李載弘出身韓大鳳柳葉箭貫一中邊一中幷邊將除授○兵曹判書金履素啓言幸行回鑾後隨駕軍兵犒饋近年連以乾物擧行今番則何以爲之乎敎以依近例以乾犒饋○禁衛營御營廳以帳幕軍鳥銃得中自本營考例施賞啓敎以此蓋別例試取瑞䓗臺應試只是度支所管軍兵前此以度支布木外勿令待令之意已有下敎觀於今日擧行兵曹軍色則尙能遵守而本營則不有定式聞已待令其爲違令之失無異於當待不待卿及軍色郞官推考後勿如是○因武藝別監賞格別單敎以戶郞與宣傳官眼同施賞後試記呈政院又因武藝別監馬才入格別單敎以木布自戶曹擧行戶郞與宣傳官眼同頒賞後草記鳥銃施賞亦依此擧行
정조 11년 · 강
禮曹以嘉禮吉日啓
정조 11년 · 목
該曹啓言三揀擇吉日二月初八日卯時詣別宮同日午時朝見內習儀同日同時納采同日申時敎命內入內出納幣同月十一日午時宣敎命同日隨時詣闕同月十二日辰時朝見禮同日未時同牢同日申時王大妃殿惠慶宮中宮殿朝見禮同月十三日隨時爲吉云矣允之
정조 11년 · 목
吏曹參判金憙書啓略曰臣祗承聖敎傳諭于右議政趙璥所住處則以爲臣於昨日先陳辭疏繼呈書啓未及登徹伏承別諭下者責之以卿何臆料諭之以卿須簉朝臣於此有可以仰對者矣臣之頃日陳請者誠淺辭拙未蒙允許故遂以臣身自處之義仰告於前席而至有不敢着帽供仕之語則臣言之俯從與不從固已出場於伊日至於卿獨如是之敎又若臣欠誠於僚相者然此則恐有所不然者臣伊日所奏不止於懲討而至以臣自處之義妄有所陳達則目下處義與僚相大相不同特以前日所奏由於痛迫妄決處義於片言之間到今有難變改是臣自歸於粗率之科而已豈有欠敬於僚相之嫌乎若夫迎送路在之敎固是臣子之常禮而聖敎又及臣固感激奉行之不暇而念臣尙在俟勘之中安敢近身輦路之傍乎粗伸義分之道惟在於前進數十里之地承聞回鑾之報以爲自效之道而已恩綸之下末由超承惟願早賜嚴譴云矣敎以夜宣數行之諭政俟來音及見附啓之語頓無開悟之望到此予亦無辭可勉來啓中以三件處義及復爲說予亦以此申復之可乎納符日奏語卽卿自靖之大秉執而伊日適値日暮且因講席之將開元無指的說及者考之記注明有可據卿忽認以已蒙兪可至以出場二字容易質言此非臆料而何僚相云云亦非勒說於卿也人各異見雖在相敬之地何必每事苟同至於此事所係何如則卿獨長往使僚相獨賢可乎觀於枚卜錄卜相後終不出脚者未之有焉古人之審於出處豈或不及於卿哉幸行日迎送事此在卿分義關頭非予所可强勸而卿則以前進數十里爲伸分義之一道而此亦不幾近於百步五十步乎雖無駕過之便尙欲積誠起卿期於必致矧今鑾路東出幽庄八望予豈可徒然往來不思載與歸之道乎予不多誥卿須深量分義事勢毋更以逡巡之辭陳聞待再明陪班來迎路左以聽予心腹之諭事左承旨傳諭于右議政期於偕入卿則先爲入來聞兵曹司僕言因卿在鄕偕來絡繹之故畿驛馬匹多在卿所住之處動駕時將不能成樣備待云此似小事國體則不成說於卿心未知安乎否乎幷須知悉事一體傳諭
정조 11년 · 강
命鑄錢郎廳姑勿出代
정조 11년 · 목
鑄錢所以洪元燮外任代戶曹正郞鄭東敎差下啓敎以未經事似難鍊熟姑勿差代
정조 11년 · 강
同敦寧魚錫定陳疏賜批
정조 11년 · 목
錫定以應避乞遞批以所辭依施
정조 11년 · 강
忠淸道儒生幼學宋持鉉等二千一百十五人黃海道儒生進士申憘等四百六十人上疏賜批
정조 11년 · 목
持鉉等疏略曰(刀削)嗚呼文孝世子誕降於八域顒望之餘岐嶷之譽克彰宗社之重有托及聞薨逝之變猶冀彌月之慶繼誕聖嗣而九月之喪又出相顧胥泣莫測所以乃者慈敎遠布有曰五九月之變症形凡百自初怪底始知禍不由天而由乎人也愚夫愚婦莫不扼腕雪涕曰當日醫官之罪固當萬戮而議藥提擧亦安敢逃其罪乎蓋其至愚而神不期而然必欲食肉寢皮而後已也儲君保護之責專在提擧而乃以徑斷乳道作爲保護之良策元氣漸綴肌膚暗爍疾病未來之前已至於莫可奈何之境彼提擧抑何心哉朝廷之所聲討只止於卑微之逆楫無知之妖媪而逆楫之薦出自何人妖媪之進果緣誰家其指揮醫媪者必有其入而惟殿下包荒是務故韋布之章日積公車而負罪之人陽若不知晏然自在放肆無忌憚一至於此噫彼一種凶徒包藏凶心始而不稱邦慶中云封册太早終焉諉之天數此輩別有希覬遂蓄不滿之心眞贓斷案隨處現露駸駸然至於前後禍變而國勢漸至孤危時偉之島配固已失刑而漏網之窩主尙今偃息一日二日將至於國不爲國人不爲人伏願廓揮乾斷逆醫廷楫爲先拿鞫議藥斷乳等情節一竝窮覈島配諸凶亟行嚴鞫各施典刑焉○憘等疏略曰戊申勘亂之錄以鏡夢輩爲逆魁而辛壬之凶圖劈破無餘乙亥闡義之鑑以徵志等爲逆魁而戊申之餘孼芟除已盡丙申明義之錄以麟謙趾述輩爲逆魁而誅討已行未嘗不以誅巨魁爲一大義理而今日凶賊則以勦絕國本爲渠之一大凶計醞釀禍機排布徒黨設施經營無所不至慘毒之鋒刃陰險之機括有浮於擧兵犯闕之凶矣此必有指揮主張之巨魁而未聞伏法其可爲春秋討亂賊之義乎文孝世子喪變出於千萬夢想之外只冀聖嗣之繼誕而九月之變又出無不訝惑莫知所以及奉王大妃殿頒下諺敎則五月九月之喪變症勢凡百自初怪底始知禍根之有所自矣保護之責專在提擧則幼年保養專賴乳道而三朔停乳初不詰問者此可怪也疹候至熱藥性如火而又不審愼者此可怪也聖敎中親自檢藥天命所使者所以鎭輿論之喧騰而渠乃以聖敎中語敢爲自脫之計至以徒守直廬四字肆然登之於書啓而未嘗引咎其心所在尤可怪也提擧心頭東宮患候之輕重初不係念從可知矣昔許止不嘗藥而春秋誅之以弑君病臥於床委之庸醫程子斥以不孝噫彼提擧亦東宮之臣子其妖媪之斷乳逆醫之進藥當幾年嘗藥之任者安得免法義之誅乎臺章儒疏臚列無餘此所謂國人皆曰可殺者也殿下以無指的曲爲容貸而停乳進藥獨非有指的可究覈者乎如欲爲提擧昭晣則惟宜媪醫之嚴加究覈亟査其根柢之所在然後群疑可破矣今日亂逆始自榮德而胚胎禍機終于偉宇而盡露眞贓蓋自產室廳三十朔之時國言喧騰人心訝惑壬秋大慶孰不懽忭而彼乃諱言邦慶潛懷不軌之圖五月喪變孰不冤呼而彼又沮戲暗售逞憾之計不利之心顯露於咆喝之日陰移之跡莫掩於太早之說窮凶情節隱然與顧瞻他日之招同條共貫則安知其凶圖秘計不行於五九月之變耶端緖已露莫之究焉古今天下寧有是耶復謙伏法雖可謂少伸王章而(刀削)伏願妖媪逆醫偉宇諸賊一倂嚴鞫以得五九月喪變之源委(刀削)焉竝批以勿煩爾等退修學業○敎曰近來方外儒疏實爲士林之羞恥事大抵春秋之義莫先於討復二字此人得而誅之者朝野何異言亦不至越俎而今也反是架鑿之不已至於傳會傳會之不已至於驅勒以然疑臆料之事自唱自和靡有紀極是誠冤憤之忱反有倍於京儒而然乎雖未知孰主張是及其流弊之滔滔雖欲救遏自可煞費心力豈非世道之憂乎本事何等慘惻不忍言則某句某語之曰然曰否朝家不欲一一索言剖折而章疏自有章疏之體除非朝紙所出筵席敷示者焉敢惟意噴薄此規不革反使義日益晦理日益斁國事將日非矣決不宜等閒看過此意令成均館知悉飭諭方外諸生此後疏語毋敢更如前日之無稽不實
정조 11년 · 목
禁府啓言天安郡守洪彦燮原情以爲窮天之痛極地之恨俯仰無告今於淑問之下略控憤冤之忱今我文孝世子當日身事之儲君也不幸一疹讎于臣僚悲遑罔措十朔如一日(刀削)旣不得報我君父之仇讎則解官歸第粗效迷執於君讎未復之前情踪到此千死而已萬死而已云請上裁敎以凡爲今日在廷之臣者無論大官小官冤憤慟恨之心豈後於此囚觀此受辭大體一如投紱時報辭促還後狀語而朝廷自有國體與事面豈可任渠所爲便卽曲遂乎不惟是也蔭官處義尤不當若是突兀古或有除官不仕者或有沒齒自劃者而處義之際未敢彰露說去期必無痕圖解此蓋國體事面所在不得不然故耳先輩尊朝廷之心實爲後生新進之所可取法萬有一許副此囚之願將使人人自劃而後已寧有是理此囚放送本事之外賑邑民事一日曠官萬萬可悶待城門開下送如或逡巡如渠幺麼蔭倅焉逭方命之罪此意嚴飭分付又啓言守門將鄭吉猷原情以爲不能檢飭致有攔八泛稱遲晩請刑推得情敎以旣已汰去本律以公罪照律放送又啓言司藝劉度興原情以爲前月得病食飮全廢莫重差祭呈單不進泛稱遲晩請刑推得情敎以今日內以草記照律勘放又以李彚端川府定配啓允之
정조 11년 · 강
判府事徐命善陳箚賜批
정조 11년 · 목
批以愼節極庸悶慮擬於今日洗馬時穩接此又緯繣益切悵悵卿須安心勿辭善攝如獲少間須於還宮翌日簉朝也仍命遣吏官傳諭
정조 11년 · 강
右議政趙璥上疏賜批
정조 11년 · 목
疏略曰臣臣之一味縮伏不敢爲進身之計者一則爲名器之不可玷汚也一則爲微執之不可變改也是豈可進而不進也哉夫三事之職責任至重況今國勢之孤危朝象之泮渙雖有鎭物之量捄時之才猶懼不堪其任如臣之萬不近似其爲名器之玷汚誠非細故也雖然此猶是緩聲耳若所謂微執者則彝倫之所係也義理之所關也爲人臣子而昧却此義則將不免爲禽爲獸而無以自解於天下後世可不懼哉嗚呼東土億萬生靈抱此窮天之痛而迄未能碎首剚腹以洩其冤與讎賊共戴一天其可曰國有人乎端緖可覈而不覈情節可究而不究至恨無可洩之日凶賊無可討之期往古來今寧有是哉臣之向來筵奏殆若痛哭於立談之頃決退於霎時之間而藉使臣日日登對要不過伊日所奏之言又安有未盡之餘蘊更陳於告退之後乎且昨下別諭以臣之分義過當有若欠敬僚相者然夫人臣之處義不可一槪論也或有以務積誠意感回天心爲已任者或有以欲全微諒膠守一節爲自靖者事若非一而一出於誠顧何嘗不敬而然哉況今僚相嚴於懲討若心血誠一直不解者于今幾箇月矣眞所謂人無間然者臣固感歎之不暇而若臣者性本狂激不能按住走坂之勢已成守株之見難改恩諭連下承膺無路伏乞治臣積逋之罪以爲人臣不忠之戒焉批以予於卿誠信未孚一至於此乎予則滿紙覼縷傾囷倒廩卿則一直辭巽若水投石奚特致慨于卿莫非予自反處也多少商量惟在輦路面諭而卿又以進身數十里之地爲言迎送常禮亦欲闕却俄筵亦有所云云於領相者想或關聽回鑾之路坐待路次見卿然後始可言旋此意預令卿知之予豈食言與其如是相持豈若出宮前肅命仍又陪扈之爲穩當卿須諒之諒之仍敎曰此批答偕來承旨傳諭期於偕入
정조 11년 · 강
配洪彦燮于天安郡
정조 11년 · 목
敎曰淆俗足智窺覬成習卽難醫之痼瘼予每見此等處不覺面潮肚熱今番洪彦燮事國體之虧損姑無論此非一天安郡守所敢煩徹朝廷者藉令渠有迂怪之見必欲沒齒自靖凡所辭避之方固不患無其道不惟是也近日此事漸成波浪使慘惻不忍之事反爲藉弄排擯之階亦可謂辱朝廷大矣況渠之擧措決非幺麼蔭官所敢爲者投紱於本道呈訴於該曹已萬萬屑越及見爰辭尤覺駭眼昨今促敎之下迷不知動輒以限罪不赴官爲辭殆若喉司入稟者然又焉有如許紀綱該郡守洪彦燮卽其地方定配又敎曰天安郡守之代令該曹口傳各別擇差此是賑邑守令待下批當日辭朝仍令卽爲下去又敎曰賑邑守令一刻曠官可㦖道內守令中尤甚邑外勿拘朔數以內外職中有聲績人拔例擇差
정조 11년 · 강
以趙鼎玉爲天安郡守口傳也
정조 11년 · 강
召見領議政金致仁惠堂徐有隣戶判李在簡于誠正閣
정조 11년 · 목
有隣啓言今番幸行時水勅間及藥房所用柴炭元分辧中有抹下之命而京貢進排反有弊端請依例令附近邑進排從之○在簡啓言各宮房新設時田土價銀二千兩有輸送之例而庚子年嘉禮時因特敎減半矣敎以今番則以三分一爲之又啓言宮庄未備前限五年本曹太一百石惠廳米一百石有輸送之例庚子嘉禮時亦因特敎減半矣敎以今番則各三十右輸送○敎曰以今經費諸嬪通行之規亦難遵用月送條二百六十兩以百五十兩量減新宮知此則宜無異同慶壽宮亦爲以此數量減
정조 11년 · 강
海州儒生幼學朴致昱等二百四十人上疏賜批
정조 11년 · 목
疏略曰君讎國賊不共一天亂臣賊子人得以誅則臣等雖僻在下鄕寧或緩沐浴之討而共一天之戴哉夫何前年五月之變遽出於意慮之外而尙有期望者存稍慰朝野之慟擧切顒祝之忱又何九月之變繼出於未分娩之前變出倉卒朝野之訝惑雖深宮闈事秘凶徒之醞釀難明(刀削)惟彼廷楫先絕乳道交進熱劑孰使之然哉三司臺臣之請終靳允許臣等未知此何故也至若時偉包藏禍心自擬戚聯指揮妖宇暗圖戎權而獨不慶宗社之慶亦不悲擧國之悲三尺至嚴而但使安置而止承款之宇鎭尙令假息則是豈曰國有法乎字鎭一前芧廷楫一指使耳疑有根委之盤錯窩窟之鴟張而都置不問之科此臣等所以流涕痛哭疾聲齊籲者也伏願幷正邦刑一以報宗社之讎一以洩神人之憤焉批以爾等在草野似未諳事實以予至情茍有所知寧或當問而不問爾等退去益懋學業仍敎曰嘗聞嶺南卽鄒魯之鄕尙餘朴實之風觀於日前疏語果不爽所聞今此海儒疏辭亦與昨日海儒疏及一二方外疏大有間焉如是可謂公憤予爲諸生感之此意令政院招致兩道疏頭儒生曉諭下送
정조 11년 · 강
判下諸道放未放回啓于禁府
정조 11년 · 목
因全羅道放未放回啓敎以長城李秉鼎當初擧措極爲駭然而本道放未放中無論島配陸竄此人外關係獄情然則一道金闕殊非頒赦之意放送○因咸鏡道放未放啓本敎以德源李奎緯所坐旣無大關緊在謫亦已多年放送咸興尹悌東特因世變之多似此千科之人雖視似小小事薄薄過宇鎭當初獨非阿蒙以今頹綱決不可闊略而到今僅亦數朔値今霈澤特爲減等○因忠淸道放未放回啓敎以李福良朴健陽柳鎭淑金道恒等放送道臣推考依施○因黃海道放未放回啓敎以松禾崔宗漢長淵李彦邦等依回啓放送瑞興李邦一人事固不足責特以職名之自別雖施流竄之擧而眞所謂怒蠅拔劍且當霈澤特爲放送○因平安道放未放回啓敎以龍川徐敬懋不過嚴法禁之意放送熙川白師誾以渠地處遭此罪科焉逭視他加倍之律乎但其射場一事每認以樹立然不可全釋減等○敎曰上號慶赦典諸道放未放禁府則嶺南外今皆判下刑曹回啓亦令明日內爲之嶺南一道之尙無皁白稽忽極矣道臣推考仍令該府催促修啓
정조 11년 · 목
敎曰館錄還宮後當爲之未肅拜及在外玉堂許遞前望單子入之○以趙濟魯爲應敎趙雲紀爲校理洪義浩李彦祜爲副校理朴基正爲修撰尹序東爲副修撰○敎曰詞訟劇地委屬可悶未肅拜刑曹參判許遞與參議未差之代前望單子入之待下批待開門牌招以朴祐源爲刑曹參判金履禧爲參議
정조 11년 · 강
重推吏曹參議李集斗
정조 11년 · 목
敎曰觀此祭報府社壇春享大祭諸執事多不擇差初六日卽肄儀而以春享差祭人塡差於陵祭享該曹事極爲駭然當該堂上從重推考下吏令攸司各別科治
정조 11년 · 강
有政吏曹參判金憙進
정조 11년 · 목
以韓光植爲持平朴廣源爲副應敎李百亨爲校理成種仁爲副校理李翼晉爲修撰趙瑍爲戶曹參判黃昇源爲大司成
정조 11년 · 강
以李在學洪仁浩爲承旨前望也
정조 11년 · 목
政院啓言更問于柳畊處則以爲臣於兩度問啓非不欲悉陳而不待指論便同塗人耳目故姑且泯默矣昨夏墓所卜吉之除文德汲汲求見判府事李福源有多般沮頉之言則嚴加斥退更不得發口伊後一武將遽擬於中軍之望則其時兵判招致營校洞言其決不可遽擬之意曰向來大僚旣已嚴責同堂之議論豈有異同爲言都監堂上卽錦城尉朴明源也文德以爲曾於年前以墓所事有所云云而洪奉朝賀以九世相傳之地不爲卜用至今不勝感戢云云此非謀頉沮戲而何至於暗囑一款看審之行纔返時俊之奏遽發時俊初非看審又以所聞爲說則文德之圖囑明若觀大臣果聞於無人不傳之時雖甚疲劣曾忝諫職何敢指陳以壞臺風乎武將重臣及都尉在焉焉敢誣也此外更無所達云矣敎以待結末當下敎矣
정조 11년 · 강
行抄啓文臣課講于誠正閣試官李秉模金憙
정조 11년 · 목
敎曰舊選猶不敢然況以新進最初應講日如是晩赴渠輩全沒嚴畏之心者萬萬痛駭今日課謀時晩到抄啓文臣等勿論新舊選竝令該府卽爲拿囚下敎前勿爲捧供○試官率應講文臣入庭行禮訖以次進講舊選講詩傳新選講大學副司果宋祥濂純通居首
정조 11년 · 강
判下諸道放未放回啓于刑曹
정조 11년 · 목
敎曰赦典文書之磨勘前後何限而今番放未放啓本之該道修狀本曹覆啓無不荒亂雜糅以此半日酬應咸鏡一道外在在皆襲一套似此簿書間事如是做錯道伯曹堂事極爲駭然略已分等處分而此後不可不復舊釐正令該曹知悉回啓體段先自照察仍以後勿如是之意嚴飭兩湖兩西嶺南修啓日前猶已催促而今日始知之原春道啓本尙不入來不可但以稽忽言當該前道臣從重推考仍令新伯不多日內修啓○因平安道放未放回啓敎以徒配中价川李松老等六人旣有申復之式勿論放仍幷放送之意分付熙川文仁樞渭原車得輪等二人移錄於勿限年秩价川韓驗碩中和申鎭弼其在爲民除害之意不可以再經赦典有所闊狹竝仍龜城金大興所坐不過微眚特敎定配無難請放寧有如許事體道臣之置稟秩亦甚不察幷從重推考大興亦爲勿論嘉山崔潤泰渠以京貢之人莫重御藥奸狀綻露生出獄門亦云幸矣豈可與一時領納之審藥比論乎捏引不襯之事輕請減等大是意外重御藥尊國法之意果安在哉卿與道臣幷越俸五等未放秩中泰川鄭宗殷楚山楊德福雲山奴順伊皆不過懲勵之意竝放送未放秩依回啓施行○因咸鏡道放未放回啓敎以本道啓本中放秩徒配罪人吉州金一采等四人竝放稟秩流三千里罪人定平申▣等三人依道臣區別一竝放送明川金春起等七人減等事依卿曺回啓施行未放秩端川金成才安邊尹再莘北靑朴文彬等放送事分付○因京畿道放未放回啓敎以楊州文尙濂所坐旣無關係放送朔寧朴順光自刺足懲其罪減等○因忠淸道放未放回啓敎以奏御文字事體何等嚴重徒流放仍關係又甚不輕而本道啓本中初赦放稟之類擅拔於再赦啓本者極爲駭然雖與前海伯之竝與未放而不錄再放文書差有間焉後弊所在不可推考而止越俸一等卿曹回啓之不察反有甚於本道初赦稟秩中防啓之十九名再赦回啓只言十一名已失照管外此違錯不一其端卿則從重推考大抵徒配遇赦卽放近或有干連於重獄者徒配中始有放仍區別之謬規而終非制法之本意後勿如是復舊爲之之意日前已有下敎於前判堂鄭昌聖登筵時矣卿或未及承聞前啓徒配韓山金必復等四十八人毋論放稟未放竝放送前啓未放中不限年之秩黃澗東方召史旣非殺獄元犯恩津金宗浩亦非罔赦之罪再啓中永春林召史舒川洸禮亦與東方召史罪無異同當初發配非罔赦之罪不過出於懲治之意竝放送未放及減等竝依回啓施行○因全羅道放未放啓本敎以初赦徒配中茂朱朴順水等十九人毋論放秩未放秩依湖西判付竝放送如是定式之後原啓抹下金時得等三人自當以勿限年移錄依此分付充軍中龍安安宅祚處分旣因特敎亦爲放送定配未放秩中寶城婢今色谷城韓辰彬當初刑配俱不過重人命之意泰仁尹行翰靈巖金汝俊長興閔大孫亦出於嚴法禁之意竝放送和順趙明彬御藥何等審重則他道之置崔潤泰於減等已甚駭然明彬之因此旁照置之請放秩卿曹事極爲未安不料卿之如是回啓與潤泰置之勿限年秩更勿擧論金堤李斗煥金溝車好信等如非特敎必是風聞則輕請減等果何所據亦竝勿論卿則爲先後重推考與陽崔碩休等減等及未放之類依回啓施行道臣請推事意謂此道臣審愼於奏御文字而如是做錯必因官怠之致越俸二等○因黃海道放未放回啓敎以徒配中長連金達中等三十九人勿論回啓之放仍舊例申復之後自在當放之科竝放送谷山鄭遂龜新溪鄭遂麒等與趙相羽事件各異亦知本情之無他幷放送長淵徐致恭減等事與未放之類依回啓施行
정조 11년 · 강
大提學金鍾秀上疏賜批
정조 11년 · 목
疏略曰臣遙帶文衡已及三朔挨到竣事之日卽臣去國之限臣之初拜文衡也抵死質誓十上辭本事過之後旋獲解免在其時則只是乞養之後猶尙如此況今乞骸之後雖閑司漫職不敢爲一日從宦計則副急一出亦豈不知其行止昌被廉防毀傷而特緣前席受命所重有在逃遁不得故也今則箋文玉册文譜略跋文次第進御矣更不容一日虛縻伏乞亟遞臣三館之任將臣本職一竝鐫免焉臣有附進者有文衡則兩館提學不得擅通文苑故事也臣於前月獲接政眼始知有提學新通臣旣不以文衡自居則人亦不以文衡處臣固也而所可惜者四百年文苑故事之打壞自臣而始也噫臣已退之人也選格存壞非臣所敢與論而臣旣不幸虛衘尙在則臣不敢以匪其人而遂廢其職之舊也伏願治臣不職之罪以存文苑故事焉(刀削)仄聞伊日大臣諸臣之求對也聖敎有萬萬匪爲人臣子所敢承聆者蒼黃逬退殆同迫逐其事姑寢此何擧也臣自春宮侍講之初伏覩聖學高明必以究極義理務歸至當爲進德修業之要豈意今日過擧之至此極也不問義理可否不論衆論是非直以臣子所不忍聞之敎作爲箝人口以求勝之資則其流之弊將何所不至而我聖上究極義理務歸至當之本意尙安在裁至若臺疏批旨朕舌莫捫之敎外示悔悟之意終無改繹之實則臣於此尤不勝慨歎也伏願淵然遠覽翻然改圖(刀削)凡於辭令必愼必戒俾無頻復之廬焉批以文衡重任寧或乍授旋解乎附陳文任擅通事如卿言銓官誠有不審似因生疏之致卿於何有尾陳事意在匡救可見愛君之誠伊日筵敎豈得已也卿其勿辭俟間赴召仍敎曰情理如可强明日郊次迎送事下諭
정조 11년 · 목
以李時秀爲吏曹參議鄭涑爲延豐縣監李在簡爲都總管柳義養鄭景淳爲副總管
정조 11년 · 강
以李亨元爲承旨前望也
정조 11년 · 목
承旨權犲書啓略曰右議政趙璥以爲當此幸行之時不敢自同平人柢迎於輦路之傍亦不敢偃處遠地進伏近郊以爲粗伸義分之計今方自楊州離發留住于樓院臣亦隨往仍留矣敎以昨批中云云如以爲慰藉之假說則明日還宮時當於路次徑宿乎予不多言卿須諒之事更遣承旨傳諭又敎曰今將出宮卿進詣晝停所肅命仍爲入侍事遣亞卿傳諭于右議政期於偕入仍命戶曹參判趙瑍進去○承旨趙▣德書啓略曰臣敬奉聖諭往傳于右議政趙璥所住處則以爲承宣侵夜遠臨奉傳批旨至有臣子不敢聞之敎臣求死不得今方進伏路傍恭俟嚴譴而惟願先收偕來之命云矣敎以旣遣戶參偕來承旨先爲入來爾其更爲馳進何處柢迎與否知來
정조 11년 · 목
前一日三更一點具戎服乘輿出協陽門至仁政殿降輿陞殿親押訖乘輿出仁政門降輿乘轎由敦化門出至晝停所天明後乘轎過忘憂里峴降轎乘馬詣陵洞口降馬乘輿入齋室具翼善冠淺淡袍詣陵上行展謁仍詣丁字閣行酌獻禮執禮直閣鄭大容大祝待敎尹行任次詣健元陵顯陵穆陵徽陵惠陵崇陵展拜訖還入幕次敎曰健元陵元陵陵官各賜弓矢京守僕陵守僕守護軍等考例施賞事知守僕加給米一斗展拜諸陵守僕守護軍一體考例施賞○敎曰自陵洞口至興仁之門捧上言○遣承旨馳諸泰陵康陵奉審以來○戶曹參判趙瑍書啓略曰臣敬奉聖敎馳往樓院則右議政趙璥已爲進詣于晝停所近處云故仍又往傳于所住處則以爲臣辜恩慢命罪積如山卽又臣兄達宵馳來奉傳聖諭今此肅命之敎死不敢奉承至於入侍則以臣區區戀慕之誠何敢固辭乎若以前銜許令入對則謹當卽地趨承云矣敎以今方還進路次待卿肅命引見後回駕以前御入侍云云卿言萬萬不當此意卿更爲傳諭期於偕入○改具戎服乘馬出陵洞口入晝停所召見京畿監司徐有防及各務差使員命領議政金致仁判府事徐命善右議政趙璥入侍政院啓言議政府錄事來言右議政趙璥以爲前後罪犯合被誅殛而今此臣兄之奉命往來在臣尤爲莫大之罪泣血叩胸求死不得而在聖朝敦尙孝悌之德亦恐所損匪細以臣之故仰累聖化今方免冠席稿恭俟鈇銊之誅云矣敎以方在路次待卿入來卿須卽爲入侍前啓雖以前銜承召爲言此係無例之擧不可自卿創開竝須知悉事更遣承旨傳諭予曰右相事誠悶矣今日必欲出場後還宮似致日暮也卿何不勸其出膺耶領議政金致仁曰臣伏承日前筵敎果以私書勉出而自來固執難以臣言動得矣承旨李亨元持入右相書啓命承旨沈豊之讀書啓訖敎以免冠云云誠是意外觀瞻豈不可憫乎仍命承旨趙▣德曰免冠席稿此何擧措卽爲入侍之意往諭▣德回奏曰右相以爲雖小官免冠待罪之後不可以官職出脚臣旣作此擧之後不敢肅命在所必然惟俟鈇銊之誅云矣致仁曰國體分義不當若是雖已免冠古有將軍冠之語豈可以一番免冠永作不出之階乎判府事徐命善曰領相言是矣命豊之曰入侍諸大臣之議皆以爲事體分義決不當一味固辭云而予旣以雖至經宿期於勉出爲敎則豈可不能致卿而遽然還宮乎卽爲入來事往諭豊之還奏曰右相以爲因賤臣之負罪法駕久駐幄次此尤臣罪他無可達之辭云矣命亨元曰入來後當回鑾事更爲往諭亨元還奏曰右相席稿免冠泣涕如兩而對曰負罪至此惟願速被誅罰云矣予問曰伏在何處亨元曰塗泥之田只藉稿席矣命亨元曰右相以送其兄尤爲難安之端云今則勉從卿志戶參偕來特許還收以開進身之路從速入來事更爲往諭又命翰林金祖淳曰旣有待卿肅命後還宮之成命而今若因卿固執不能使卿出肅徑先還宮前言便歸虛地曰勢已暮而還宮尙遲卿心安乎否卽爲入來事往諭祖淳回奏曰傳諭後大臣無一言仰答只伏地流涕矣命亨元曰昨夜動駕今日展拜七陵回到此處而爲見卿尙不進水剌豈可如此耶更以此意往諭亨元回奏曰右相如前泣對曰無他可達之辭云矣敎曰如是下敎而一向如此此豈成說乎國體豈不顧而觀瞻亦不駭乎致仁曰不成事體誠悶然矣敎曰卿等出去待右相入來更爲登筵命豊之曰今已過午矣去就雖重分義豈可不念仍云云史官以不忍聞之敎不爲書出豊之曰此下敎臣不敢往傳子曰第諭下敎之大旨也豊之回奏曰右相以爲至承臣子不敢聞之下敎尤合萬死惟願速被嚴誅云矣敎曰今欲躬進猶不入來乎祖淳往諭而回奏曰莫非臣難貰之罪惟願速死而俄者下敎尤是臣子之死罪不敢抗顏登筵云矣予曰然則俄者下敎幷還收以前銜卽爲入來事往兪祖淳回奏曰傳諭之後今方入來矣命領相判府事入侍右相到作門外予曰設令以前銜入侍帳前服色何可用平服乎豊之奏曰已戎服矣命待敎尹行任曰卿旣詣作門外欣竚倍深須卽肅命入侍事往諭行任回奏曰右相以爲進到作門惟是前銜入侍之計而忽伏承肅拜之命俄頃之間辭敎有異臣之去就固無足道而在王言必信之義恐未穩當云矣致仁曰右相此擧隱然以山林自處矣予曰山林例以前銜自處乎命祖淳曰右相進前之意往諭璥進前伏敎曰卿之前後事不須盡說第以一言問卿臣分固若是乎璥曰臣之前後違逋罔非死罪俄者荐承不敢聞之敎惟願遄被誅殛矣予曰卿之西伯遽來登筵時仰請只是一件事而今番書啓及上疏爲兩件事何也璥曰當初亦以兩件事仰奏何敢以不奏之事謂之仰奏乎予曰卿之不欲入侍何也免冠席稿匪卿創始古大臣亦多行之而今日擧措豈不有駭於聽聞乎璥曰欲屛伏田廬則有偃處之罪欲祗謁路左則有要君之嫌不得不爲此擧措其體貌之壞損瞻聆之駭怪臣豈不知之乎予曰僚相之議皆以卿爲義當肅拜而且以今日之擧措爲卿憫切勸卿承膺僚相豈可誤卿卿何自信已見無所變動乎璥曰僚相之勸臣出肅只是人事上說話矣予顧謂致仁曰卿等但以人事上勸出右相乎致仁曰寧有是哉不但臣等之所見如此求之分義道理決不可若是故也璥曰悲冤弸中討復尙稽則無寧自處以窮民以卒餘生此實臣不得已之下策也予曰卿之頃夕登對時語意似以予於此若有事端而不爲究覈者然予之悲冤憤痛豈後於今日廷臣而然耶求之天理人情宜莫如予心若有一分究覈之端則何惜而不爲哉且大臣百僚之矜式自卿已如此人心何以底定乎是故如洪彦燮之處義者出矣璥曰彦燮雖小官而能處義畢竟有處分之命伸渠自靖之義而於臣則終斳誅罰之加此爲臣迫隘之端矣仍復嗚咽曰臣當初則只有無窮之痛而已及至慈敎誕宣之後五九月喪變分明以逆變知之矣爲人臣子旣不能沫血張膽復君讎而明大義則何面揚揚自同平人較其爵祿之輕重迫於君上之敦勉謂是大官而遽爾出膺乎顧今萬事已矣雖罪人斯得千剮萬斫固知無益於悲痛之心然而必欲爲此者庶幾少洩弸結之至恨重明天地之大義而此亦不可得則惟當自處以廢人以示區區之本意此臣所以出於下策而甘犯慢命之罪也予曰過矣卿意旣如此難回何不暫出謝恩而更思自處之道耶璥曰臣若一出謝恩便同行公前後所執判作兩截人矣臣豈忍爲此而聖上旣以前銜賜對則大官去就之敎初非賤臣之可擬前後聖敎恐不當有異矣命善曰爲大官者孰不辭巽而如此固執卽是罕有之事矣璥曰殿下若開臣進身之路則惟當卽日供職矣予曰何如則供職乎璥曰廓揮乾斷夬行懲討則臣當供職矣予命承旨以紙裹命召置諸座右命璥近前璥逡巡予曰近前者三璥乃近前予以紙裹親授曰持此璥跪受退奏曰此必臣不敢受之物也予曰拆見璥拆見直欲還納予曰事體不當若是致仁命善曰自上親授之物敢爲還納是豈分義耶璥曰雖曰親授不當受處晏然奉承亦豈分義耶以命召還置御座前予又命進前親授璥又欲還納者再三致仁曰此何事體此何分義不勝駭然矣命善曰親授事體至爲重大則道理不當若是咫尺御座安得妄進耶予曰凡大臣之待命而納命召也史官往傳則雖欲復納不敢順付於史官回便必以錄事來納史官王人故也王人之所傳猶不敢還授況君父之所親授者乎今則事到難處之境國體亦不可全不顧念不必使卿期於行公卿須出去使錄事來納可也璥捧命召置之席上致仁曰屈於君父何妨之有而此何道理極爲寒心矣璥曰匪其招不往聖人許之匪其受不受何不可之有哉予命亨元以命召佩之璥帶璥退數步亨元曰君命也將隨步佩之璥直欲出去致仁曰豈有如許道理乎予曰到此地頭誠迫隘矣予亦有商量之道今日則暫爲出肅爲宜矣璥曰置相何等重大而命之於不堪當之人不少難愼竟有此等下敎臣愚死罪不能無憾於天地之大也敎曰言言之端輒求其瑕予亦難於爲答矣又命亨元持命召佩璥仍敎曰國體到此掃地盡矣卿須出去以錄事來納致仁命善齊聲曰出去以錄事納于政院猶可說也寧有如許道理璥蹰躇再三奉命召退出亨元以密符册授璥曰旣受命召矣不敢不着名也璥乃着名趨出敎曰密符册旣書以右議政着名於其下猶以謂不可肅拜乎都承旨出言此意使之卽呈肅單豊之回奏曰右相以爲肅謝一款更無可論直爲出去矣○遣承旨詣懿陵奉審○敎曰輦路見一民懸鶉傴僂加以病廢癃瘇所見甚矜惻已令考喧都事問奏必當捧授令賑廳給糧事分付○敎曰卿之今日擧措豈特爲卿慨之從此體例分義謂之掃地可矣許多駭瞻之事姑捨是命召之肅拜前親傳謹遵除拜前親傳之故事而卿之受卽還納如是者屢次及今追傳之後又欲還納尙不肅命此何體例此何分義卿大官也處事之逕庭若此是豈非世道無窮之慮乎玆於路上駐馬宣諭卿須深念君臣之大義須卽受佩肅命仍爲隨駕事遣史官傳諭○至宗廟前路下馬所遣都承旨詣宗廟奉審由敦化門協陽門還內
정조 11년 · 목
敎曰今因贊儀相換事聞之吏判處義極爲乖當誠如領相言一疏自引猶過矣竝與此事而不爲乎吏曹判書尹蓍東從重推考待明朝牌招開政
정조 11년 · 강
命時囚中抄啓文臣罷職放送
정조 11년 · 목
敎曰因言端聞之時囚中抄啓文臣放送事勢雖然不可只令放送幷爲先罷職
정조 11년 · 목
政院啓言議政府錄事來言右議政趙璥以爲積罪未勘不敢偃處郊外還尋鄕路云而帳殿親授命召從門隙還納何以爲之乎敎以卿何若是困予昨因徹宵不得接目今日還宮之後又以偕來及敦諭等事役役無暇隙忽於夜漏已闌之後命召無端來納又以寸紙書送還尋鄕路之意於院中云此何擧也非胥命而納符自有中書未之聞焉親授之物使錄事傳納亦未知爲當卿之還尋鄕路所執何在設或自劃於見任如筵奏之云云豈必尋鄕然後遂初心也從古辭樞密之人獨於溫公稱之未曾作走匿洛社之行前例有無姑舍是如是之際其爲聽聞之駭惑體例之壞損爲如何哉且聞卿之鄕行當在來朝云不拘深夜留門東城更使史官齎傳命召仍令偕入到此未知又將何辭以禦之乎卿須諒之諒之事卽令徹漏前往宣
정조 11년 · 강
判下上言八十六度于各該司
정조 11년 · 강
刑曹以擊錚人等原情啓